OKRESNÁ PROKURATÚRA HUMENNÉ 
Štefánikova 1900/69, 066 42 Humenné 1	

Číslo: 2 Pv 266/13/7702-50	Humenné 24.03.2017 
EEČ: 2-55-69-2017
U Z N E S E N I E
Trestná vec:	obv. XXXXX
Trestný čin:	prečin: ohrozenie pod vplyvom návykovej látky podľa § 289 odsek 1 Trestného zákona
Rozhodol: 	prokurátorka Okresnej prokuratúry Humenné 
Podľa § 215 odsek 2 písmeno b Trestného poriadku zastavujem trestné stíhanie obvinenej:  
XXXXX
dátum narodenia: XXXXX
trvalé bydlisko: XXXXX XXXXX, Česko
väzba: nie
ktorá je trestne stíhaná pre trestný čin:
-	prečin: ohrozenie pod vplyvom návykovej látky podľa § 289 odsek 1 Trestného zákona
štádium: dokonaný trestný čin
forma trestnej súčinnosti: jeden páchateľ vo veci
na tom skutkovom základe, že:
dňa 13.05.2013 v čase o 22.20 hodine viedla v obci Hostovice v okrese Snina osobné motorové vozidlo značky Hyundai s českou poznávacou značkou 5T43751, kde bola hliadkou Obvodného oddelenia Policajného Zboru Snina zastavená a následne aj podrobená kontrole, pri ktorej bola vykonaná dychová skúška elektrickým meračom Alcotest 7410 a pri ktorej kontrole jej bolo nameraných 1,33 miligramu  na liter  alkoholu  vo  vydychovanom  vzduchu  a  opakovanou  dychovou skúškou jej bolo nameraných 1,28 miligramu na liter alkoholu vo vydychovanom vzduchu, pretože

o skutku obvinenej bolo už právoplatne rozhodnuté rozsudkom Okresného súdu v Karvinej, Česká republika spisovej značky 1T/19/2016 zo dňa 15.04.2016, právoplatným dňa 27.10.2016 v spojení s uznesením Krajského súdu v Ostrave spisovej značky 6 To 371/2016 zo dňa 27.10.2016 a toto rozhodnutie možno považovať za dostačujúce.

Odôvodnenie:
Uznesením povereného príslušníka Okresného dopravného inšpektorátu, Okresného riaditeľstva Policajného Zboru v Humennom spisovej značky ORP-61/DI-HE-2013 zo dňa 13.05.2013 bolo začaté trestné stíhanie a súčasne vznesené obvinenie XXXXX pre prečin ohrozenia pod vplyvom návykovej látky podľa § 289 odsek 1Trestného zákona číslo 300/2005 Zbierky zákonov v znení neskorších právnych predpisov na tam uvedenom skutkovom základe. 
Uznesením povereného príslušníka Okresného dopravného inšpektorátu, Okresného riaditeľstva Policajného Zboru v Humennom spisovej značky ORP-61/DI-HE-2013 zo dňa 13.08.2015 bolo trestné stíhanie podľa § 228 odsek 2 písm. d) Tr. poriadku prerušené a teda z dôvodu, že sa navrhovalo odovzdanie trestného konania do cudziny – Českej republiky. V nadväznosti na uvedené tunajšia prokuratúra dňa 15.10.2015 zaslala príslušným justičným orgánom Českej republiky žiadosť o prevzatie trestného konania vedeného na území Slovenskej republiky voči obvinenej XXXXX – štátnej občianke Českej republiky. O tejto bolo následne dňa 30.11.2015 rozhodnuté Okresným štátnym zastupiteľstvom v Karvinej tak, že žiadosti bolo vyhovené a teda trestné konanie dožiadanou stranou prevzaté.     
Dňa 14.12.2016 bol na tunajšiu prokuratúru doručený rozsudok Okresného súdu v Karvinej, Česká republika spisovej značky 1T/19/2016 zo dňa 15.04.2016, právoplatný dňa 27.10.2016 z ktorého plynie, že obvinená XXXXX bola uznaná za vinnú zo spáchania prečinu ohrozenia pod vplyvom návykovej látky podľa § 274 odsek 1 Trestného zákona Českej republiky, za čo jej bol uložený trest odňatia slobody v trvaní sedem mesiacov s podmienečným odkladom jeho výkonu na skúšobnú dobu v trvaní 20 mesiacov. Zároveň jej bol uložený trest zákazu činnosti viesť motorové vozidlá v trvaní 28 mesiacov. Citovaný rozsudok bol potvrdený aj uznesením Krajského súdu v Ostrave spisovej značky 6 To 371/2016 zo dňa 27.10.2016. 
V kontexte uvedeného je potrebné konštatovať, že po posúdení obsahu hore citovaných rozhodnutí súdov Českej republiky, prihliadnuc na nimi konštatované kritéria použité pri ukladaní trestu obvinenej, uložený trest považujem za dostačujúci. 
Z uvedených dôvodov rozhodla som preto tak, ako je uvedené vo výrokovej časti predmetného uznesenia.
Poučenie:
Proti tomuto uzneseniu je prípustná sťažnosť, ktorú možno podať orgánu, ktorý rozhodnutie vydal, do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martina Kellerová
prokurátorka